*Előterjesztés száma:2.a. /2015.(X.27.)*

**Beszámoló a Közös hivatal munkájáról a képviselő testület**

**2015. október 27-i ülésének 2. napirendi pontjához**

**Tisztelt Képviselő Testület!**

2013.októberi testületi ülésen a képviselő testület az alábbi határozattal fogadta el a hivatali beszámolómat

**„Piliscsév Község Képviselő-testülete**

1. Elfogadja a Jegyző beszámolóját a Piliscsévi Közös Önkormányzati Hivatal 2013.év munkájáról
2. A 2014. évi költségvetésében biztosítson forrást a hivatal épületének és az irattár felújítására.”

Elmondhatom, hogy a határozatban foglaltakat maximálisan teljesítettük. Mára a köztisztviselők korszerű, modern hivatali épületben dolgoznak, a település és a lakosság mind teljesebb kiszolgálásával.

A hivatali beszámolónak vannak az SZMSZ szerinti kötelező elemei, ezért beszámolóm tagolása is ennek megfelelő.

**A Közös Önkormányzati Hivatal személyi és dologi feltételei**

2014 és 2015 évben a hivatal engedélyezett létszáma 13 fő köztisztviselő. A képzés teljesítésére kötelezettek száma 8 fő. (A nyugdíj előtt álló köztisztviselőknek, valamint a közigazgatási alapvizsgát még nem tett köztisztviselőknek képesítési kötelezettsége nincs.) Köztisztviselőink az éves képzési tervnek megfelelően folyamatosan teljesítik továbbképzési kötelezettségüket. Ehhez az önkormányzatoknak kötelezően „csak” úgy kell hozzájárulniuk, hogy minden évben a képzésre kötelezettek létszámának megfelelő normatíva összegét kell utalnunk a továbbképzéseket bonyolító Nemzeti Közszolgálati Egyetemnek. A normatíva éves összege 28.214 Ft/fő, ezek alapján a 2015. évi fizetendő normatíva összege 225.712,-Ft, melyet két részletben február és augusztus hónapban kellett teljesítenünk. Ezt követően a köztisztviselők a továbbképzési tervben foglaltak szerint jelentkeznek online, vagy személyes részvételű képzésekre. A részletes adatokat az 1. melléklet szerinti táblázat tartalmazza.

Személyi feltételeink véleményem szerint nagyon jók, hiszen mára már három felsőfokú, szakirányú végzettséggel rendelkező köztisztviselő dolgozik a hivatalban, Hudecz Izabella Piliscséven, Valek Zsuzsanna és Sztabina Zsoltné Leányváron. Nagy segítség számomra, hogy helyettesítésem így folyamatosan megoldott.

A munkaköröket úgy csoportosítottam át, hogy a helyettesítések megoldhatók, így az ügyfeleket egyetlen esetben sem kell elküldenünk, folyamatos a feladatellátás.

A dologi feltételeket illetően a hivatal új épülete, a modern, új bútorok, világos illetve kiváló mesterséges megvilágítású irodák, nagy irattár, szépen berendezett házasságkötő terem és a barátságos étkező mind-mind a köztisztviselők közérzetének javítását szolgálják.

Dologi feltételeink az új hivatali épületen kívül javultak még azzal, hogy gazdálkodóinknak két laptopot vásárolt a közös hivatal, így már a testületi és bizottsági üléseken, és otthon is tudnak dolgozni. Sajnos a pénzügyi területen gyakran van szükség arra, hogy a határidő tartása miatt munkaidőn túl otthon végezzék el feladataikat.

**A Közös Önkormányzati Hivatal ügyiratforgalma**

Hatósági statisztikával nem „untatom „a tisztelt testületet, csupán néhány lényeges adatot emelek ki:

2014 és 2015 évben a plusz feladatot a hivatali munkában az alábbiak jelentették:

1. az önkormányzati hivatal épületének felújítása,
2. a vis maior okozta károk helyreállításával kapcsolatos műszaki, gazdasági, testületi feladatok,
3. új központi programok bevezetése

**A Polgármester, képviselő testületek, képviselők munkáját segítő tevékenység**

A választást követően az új képviselő testület döntése értelmében a testületi és bizottsági meghívókat és mellékleteiket email-en küldjük meg. Ez komoly adminisztrációs terhet vett le a hivatal válláról, a takarékossági szempontokról nem is beszélve. Véleményem szerint e takarékos rendszerrel a testületi munka előkészítése hatékonyan működik.

**Törvényességi követelmények betartása**

„2014 és különösen 2015 évben sokat javult az önkormányzatok működése a megyében” hangzott el Dr Kancz Csabától a 2015. októberi jegyzői értekezleten. Településünkre törvényességi észrevétel ez időszakban nem érkezett, ami jelzi, hogy rendeletalkotásunk, döntéshozatalunk jól előkészített, törvényes rendben történik.

Hiányosságként a honlapon történő közzétételt említem, ebben komoly hiányosságaink, és feladataink vannak.

Amiről még tájékoztatni szeretném Önöket:

1. **Óvoda fenntartásával kapcsolatos feladatok**

Az óvoda működtetése sajnos folyamatosan változást igényel. A központi jogszabály változások miatt olyan helyzetbe kerülnek a fenntartók, hogy adott szervezeti formában már nem tudjuk gazdaságosan, hatékonyan működtetni az intézményt. Önálló bölcsődénket ezért kellett átszerveznünk egységes óvoda-bölcsödévé, és lehet hogy még az idei évben el kell kezdenünk újra egy önálló bölcsődei csoport átszervezését. Ezt indokolná a gyermeklétszám, illetve a finanszírozás is.

Az óvoda vezetőjével, gazdálkodókkal közösen keressük az optimális megoldást.

1. **Megnövekedett munkaügyi feladatok**

Köztisztviselőkkel kapcsolatos új módon történik a teljesítményértékelés, az idei évtől félévente el kell végezni. Ez csupán számomra jelent többletfeladatot, hiszen minden köztisztviselőről 6 oldalas értékelést kell elkészíteni.

**3.) Ügysegéd tevékenysége**

A járási hivatalok kialakításával egy időben kezdte meg működését településünkön az ügysegéd. Sajnos azt kell megállapítanom, hogy az általa kezelt ügyek száma, illetve az ügyfélforgalma csekély. Továbbra is foglalkoznak a kollégák azokkal  az ügyekkel is, ami a járási hivatal hatásköre. Mivel az ügysegéd más településeket is ellát, ezért többször is előfordul, hogy a településünkre nem pontosan érkezik a meghirdetett ügyfélfogadási időre.

**4.) Marx utca átnevezésével kapcsolatos feladatok**

A 2012. évi CLXVII. törvény 13. § (1) bekezdése szerinti közterület illetve közintézmény nem viselheti olyan személy nevét, aki a XX. századi önkényuralmi politikai rendszerek megalapozásában, kiépítésében vagy fenntartásában részt vett.  
Piliscsév Község Önkormányzatának Képviselő-testülete 2015.június 2.-i ülésén a 44/2015. (VI.2.) Önkormányzati határozatában egy utca nevének megváltoztatásáról döntött az alábbiak szerint:   
Marx Károly utca – új neve: Iskola utca lett.

Az utca nevének megváltoztatása szükségessé tette a változás átvezetését az érintett személyek minden olyan okmányában, amelyben a lakcím adatként szerepel.

Első lépésben a Komárom-Esztergom Megyei Járási Hivatal Esztergomi Járási Hivatal Kormányablak Osztályát értesítettük a változásról. Az ott dolgozó kolléganővel telefonon egyeztettünk, ő legyártotta az összes Marx utcai lakó lakcímkártyáját (a továbbiakban: LIG ) és a járási ügysegéddel kiküldte a hivatalunkba.  
Ezzel egy időben tájékoztató levelet küldtünk az érintett lakosoknak, hogy mely napokon vehetik át a LIG kártyájukat és mi a teendő az összes többi olyan okmánnyal, amiben a lakcím szerepel és cseréje szükségessé vált.

A LIG átvétele folyamatosan zajlott, egy-két lakó kivételével, akik időközben kikerültek nyilvántartásunkból, külföldre távoztak, illetve az új tartózkodási helyükre nem jelentkeztek be.

A szolgáltatók és társhatóságok értesítése a változásról megtörtént.

**5.) Címregiszterrel, Új könyvelő program működésével, KIRA-val kapcsolatos feladatok**

**Címregiszter**

A központi címregiszter (a továbbiakban: KCR) létrehozásának célja, hogy a jelenleg különböző nyilvántartásokban párhuzamosan nyilvántartott címadatokat egy etalon-nyilvántartásban egyesítse, és ezáltal az adatok naprakészebbek és pontosabbak legyenek, valamint kiemelt fontosságú,, hogy a különböző nyilvántartásokban szereplő címadatok megegyezzenek. A KCR-re vonatkozó szabályozás elfogadása együtt járt azzal is, hogy a közterületek elnevezésére vonatkozó szabályok elfogadására is javaslatot kellett tenni annak érdekében, hogy az országban valóban egységes címekkel rendelkezzenek az ingatlanok. Fontos megjegyezni, hogy a vonatkozó jogszabályok azon elv mentén születtek, hogy a jelenleg meglévő önkormányzati hatáskörök ne sérüljenek, tehát azok ne kerüljenek elvonásra, korlátozásra, valamint a címkezeléssel, címekkel kapcsolatosan támasztott egységesség követelménye a korábbi szabályozáshoz illeszkedve, a legkisebb változtatásokkal valósuljon meg.

A központi címregiszterről és a címkezelésről szóló 345/2014. (XII. 23.) Korm. rendelet (a továbbiakban: R.) egyrészt meghatározza azon ingatlanok körét, amelyeknek címmel kell rendelkezniük, másrészt meghatározza a címképzés folyamatát, valamint a KCR-be bejegyzett cím módosításának és törlésének szabályait. Emellett a rendelet 1. melléklete felsorolja azokat a közterületjellegeket, amelyeket az önkormányzat választhat egy közterület elnevezésekor.

A címregiszterrel kapcsolatos feladat időigényes, óriási egyeztető munkát jelent a népességnyilvántartással foglalkozó kolléganő részére. Jelenleg, mindazontúl, hogy már megtörtént Piliscsév közigazgatási területén az ingatlanok helyrajzi számának és címének párosítása, a program élesítésére várunk, amit következő lépésként követ az ingatlanok konkrét, előzetesen ellenőrzött rendezése.

**Új könyvelő program (EPER)**

2014. év elején Hivatalunkban is bevezetésre került az új könyvelői program. Az elmúlt két év során folyamatosan bővítették, javították a programot a fejlesztők, követték a jogszabályváltozásokat és igyekeztek eleget tenni az esetleges felhasználói igényeknek. A pénzügyes kollégák fokozatosan ismerték meg és kezdték alkalmazni az új program nyújtotta lehetőségeket. Két év elteltével azonban, még mindig nem sikerül kihasználni 100 %-osan az összes alkalmazást, időhiány miatt általában csak a kötelező, legfontosabb feladatokat tudják elvégezni. A program jól működik, viszonylag könnyen kezelhető, rendkívül összetett, sokrétű (pl. számos lista, kimutatás készíthető a rögzített adatokból), mégis szükség van un. „kézi” analitikák, kimutatások vezetésére ahhoz, hogy a teljes gazdálkodást átlássuk. További előnye, hogy online alkalmazás, lehetőséget ad az otthoni munkavégzésre, csökkentve a túlórák számát.

**Új illetmény számfejtő program (KIRA)**

Az önkormányzatok központosított illetményszámfejtését jelenleg a Magyar Államkincstár végzi a 2002-ben bevezetett Központosított Illetményszámfejtő Rendszerben (KIR). Az évek során folyamatosan jelentkező szakmai igények rendszerbe építése optimálisan már nem valósulhatott meg, ezért a KIR napjainkra - technológiailag is - jelentős mértékben elavult.

A fentiek miatt szükségessé vált egy új központosított illetmény - számfejtő rendszer a KIRA

bevezetése.

Már 2014-ben is több ízben „nekifutott” az Államkincstár az új program bevezetésének, oktatásokat szerveztek az ügyintézők részére, terheléses teszteket végeztettek az önkormányzatokkal, ezidáig sajnos mégsem sikerült bevezetni az új rendszert. Az utolsó információnk az, hogy 2015. november 15-től az önkormányzatok már a KIRA-val fogják rögzíteni a bérszámfejtéshez szükséges adatokat, illetve elkészíteni a dolgozók be- és kilépő iratait. Előre láthatólag a program megismerése, alkalmazása hosszabb távú folyamat lesz.

Számos hivatalnál szokás hogy nyáron és a decemberi időszakban igazgatási szünetet rendel el a jegyző. Piliscséven és Leányváron a közös hivatal folyamatosan nyitva tart, intézi az állampolgárok ügyeit, és különösen a 2014 és 2015-ös évben vagyok büszke arra, hogy ezt a többletfeladatot a kollégákkal úgy oldottuk meg, hogy a hivatal csupán három napig tartott zárva.

Legutóbbi beszámolómban ezzel fejeztem be, és sajnos ez az idei évben is elmondható:

„Végezetül szeretném, ha elismernék a hivatal dolgozóinak munkáját a hibák, hiányosságok ellenére is, hiszen meggyőződésem hogy ebben a bizonytalan jogi környezetben anyagi elismerés nélkül is tesszük a dolgunkat és igyekszünk a leghatékonyabb, emberséges megoldásokra.”

Szívesen fogadom észrevételeiket, javaslataikat a beszámolóval kapcsolatban.

**Kérem beszámolóm elfogadását.**

**Piliscsév, 2015. október 20.**

**Baumstark Tiborné**

**jegyző**

**Határozati javaslat**

**Piliscsév Község Önkormányzat  
Képviselő-testületének …./2015.(X.27.) határozata  
a Közös Önkormányzati Hivatal beszámolójáról**

Piliscsév község Képviselő-testülete elfogadja a Jegyző beszámolóját a Közös Önkormányzati Hivatal működéséről.

Határidő: azonnal

Felelős: Kosztkáné Rokolya Bernadett polgármester